Arnhild Holstad

Arnhild Holstad (født 1963) er en norsk politiker (Ap). Hun var ordfører i Namsos kommune fra 2015 til 2021, som den første kvinnen i vervet.

Liv og virke
Hun vokste opp i Hareid på Sunnmøre.

Hun er utdannet cand.mag. med mellomfag i idrett og grunnfag i nordisk fra Norges idrettshøgskole og Universitetet i Trondheim. Hun arbeidet først som kroppsøvingslærer, så som flyktningekonsulent. Hun har også vært au pair og arbeidet på kibbutz i Israel. Deretter gikk hun Journalisthøgskolen i Oslo.

Fra 1991 til 2003 var hun journalist i Namdalsavisa, de siste fire årene som ansvarlig for næringslivsstoffet. Deretter var hun leder for innovasjonsprosjektet ved Olav Duun videregående skole i Namsos.

Holstad var oppnevnt som politisk rådgiver for daværende arbeids‑ og inkluderingsminister Bjarne Håkon Hanssen fra 2005 til 2007.

Holstad var informasjonssjef i Statskog fra 2007 til hun ble valgt til ordfører i Namsos i 2015. I 2021 ble hun ansatt som Statskogs regionsjef i Midt-Norge, og kommunestyret fritok henne fra ordførervervet.

Hun har sittet i konsernstyrene for Nord-Trøndelag Elektrisitetsverk (2008–2015) og SpareBank 1 SMN (2010–2018).Konsernstyret i NTE Besøkt 12. oktober 2015.SpareBank 1 SMN sitt styre Besøkt 12. oktober 2015. Hun har også vært nestleder i Statens råd for likestilling av funksjonshemmede (2008–2012).

Arnhild Holstad er mor til Jorid Juliussen Nordmelan, som har vært politisk rådgiver for arbeids- og sosialminister Hadia Tajik.

 Referanser 

Kategori:Ordførere i Namsos
Kategori:Ap-ordførere i Nord-Trøndelag
Kategori:Journalister i norske lokalaviser
Kategori:Personer fra Hareid kommune